આખરે આ સાધ્વી જયશ્રીગીરી કોણ છે, એ પણ ઘણા લોકોને માટે કૌતુકનો વિષય હતો. કેટલાકે તેમના વિશે વિગતો જાણવાનો પ્રયાસ કર્યો અને જે સંકેતો મળી રહ્યા હતા એ ચોંકાવનારા અને આંખ ઉઘાડનારા હતા. ઘણીબધી આશંકાઓને જન્માવનારા હતા, પરંતુ એ બધામાં પડ્યા વિના તેઓએ એક જ વાત વિચારી – ભવનાથ મંદિરના જૂના ગાદીપતિને ન્યાય અપાવવા ક્યાંક રજૂઆત કરવી. જૈન અગ્રણીઓનો અભિપ્રાય પણ એવો થયો કે ભવનાથથી ગિરનારની ગિરિમાળાઓ સુધી જૈનોનો હક-હિસ્સો છે. એમ રાતોરાત કોઇને આધિપત્ય કઇ રીતે આપી શકાય ? ભવનાથ મહાદેવમાં ઊંડી આસ્થા ધરાવનારા લોકોએ મહાદેવનું શરણું લીધું- હે દેવાધિદેવ, તમે જ રસ્તો બતાવો! – અને કોઇને મનમાં ઝબકારો થયો- આપણા લોકપ્રતિનિધિ, આ મતવિસ્તારના ધારાસભ્ય જસા બારડ પ્રધાન પણ છે. તેમની સમક્ષ ધા નાખીએ. મામલો પહોંચ્યો જસાભાઇ બારડ પાસે. તેમને પણ રજૂઆતમાં દમ લાગ્યો. તેમણે મુખ્યમંત્રીને વાત કરી. મુખ્યપ્રધાનને એ પણ સૂચિત કરાયું કે સાધ્વી જયશ્રીગીરી જૈનોના અધિકાર પર પણ તરાપ મારી રહ્યાં છે. કંઇક ખોટું થઇ રહ્યું છે એવું સમજમાં આવતા મુખ્યપ્રધાને જસાભાઇ બારડને ૨૬ જાન્યુઆરી પ્રજાસત્તાક દિને પાલનપુર ધ્વજવંદન કરાવવા જવાનું કહ્યું અને ધ્વજવંદન વગેરે કાર્યક્રમો પૂર્ણ થયા બાદ એક્શનમાં આવવા સંકેત આપી દીધા.